ჯონათან რის მეიერსი

ჯონათან რის მეიერსი , დაბადების სახელია ჯონათან მაიკლ ფრენსის ო’კიფი (; დ. 27 ივლისი, 1977, დუბლინი, ირლანდია) — ირლანდიელი მსახიობი, მოდელი და მუსიკოსი. ცნობილი გახდა ისეთ ფილმებსა და სერიალებში მონაწილეობისათვის, როგორებიცაა: „ლომი ზამთარში“ (2003), „ელვისი“ (2005), „ტიუდორები“ (2007-2010), „დრაკულა“ (2013-2014) და „ვიკინგები“ (2013). ამ როლებისათვის მან მოიგო ოქროს გლობუსი და ასევე რამდენჯერმე იყო ნომინირებული ემის ჯილდოზე.

ადრეული ცხოვრება
მეიერსი დაიბადა 1977 წლის 27 ივლისს დუბლინში, ირლანდიაში. იგი არის ჯერალდინა მიერსის (1957-2007) და მისი ქმრის, ფოლკლორისტ ჯონ ო’კიფის ვაჟი. მისი სამივე ძმა პროფესიონალი მუსიკოსია. იგი ჩრდილოეთის მონასტრის ქრისტიანი ძმების სკოლაში დადიოდა.

ოჯახის ფინანსური არასტაბილურობის გამო მას სკოლისათვის თავის დანებება და მუშაობის დაწყება მოუხდა. ამიტომაც იგი მუშაობას დიდ დროს უთმობდა, თავისუფალ დროს კი აუზზე დადიოდა. კასტინგის აგენტებმა, რომლებიც ირლანდიელ ბიჭებს ეძებდნენ ფილმში „ღილების ომი“ გადასაღებად, იგი სწორედ აუზზე იპოვეს და მიიწვიეს გასაუბრებაზე. ფილმის გადაღებების დასრულების შემდეგ, ფილმის აგენტებმა მას სამსახიობო კარიერის გაგრძელებისაკენ მოუწოდეს.

2005 წელს ბიოგრაფიულ მინისერიალში „ელვისი“ დაამტკიცეს მთავარ, ელვის პრესლის როლზე. ამას მოჰყვა 2007 წელს სერიალში „ტიუდორები“ კიდევ ერთი მთავარ, ინგლისის მეფე ჰენრი -ის როლზე დამტკიცება, რომელსაც იგი ბოლომდე, 2010 წლამდე ასრულებდა. ჰენრის როლი მისთვის განსაკუთრებული პოპულარობისა და წარმატების მომტანი აღმოჩნდა. ამისათვის იგი არაერთ პრესტიჟულ სამსახიობო ჯილდოზე იყო ნომინირებული.

2013 წელს ფილმში „სასიკვდილო იარაღები: ძვლების ქალაქი“ ასრულებდა ვალენტინ მორგენსტერნის როლს. ამავე წელს მინისერიალში „დრაკულა“ მიიღო მთავარი, გრაფი დრაკულას როლი, რომელსაც იგი 2014 წლამდე ასრულებდა.

ამას მოჰყვა ისეთ ფილმებში მონაწილეობა, როგორებიცაა: „მეორე მე“ (2014), „ქვის კედელი“ (2015), „აღზევება“ (2016), „ქალაქი ლონდონი“ (2016), „ჩრდილის ეფექტი“ (2017), „შავი პეპელა“ (2017), „ღვთის მიწები“ (2017) და „მეთორმეტე კაცი“ (2017).

2017-2018 წლებში სერიალში „ვიკინგები“ ასრულებდა ეპისკოპოს ჰეჰმუნდის როლს.

პირადი ცხოვრება
2004-2012 წლებში მეიერსი ურთიერთობაში იყო რინა ჰამერთან, მაკიაჟის არტისტ რუბი ჰამერის ქალიშვილთან.

2007 წელს მისმა პირადმა აგენტმა ჟურნალისტებს ინტერვიუში დაუდასტურა, რომ ჯონათანმა ალკოჰოლზე დამოკიდებულებისაგან გასათავისუფლებლად რეაბილიტაცია გაიარა. 2010 წელს აგენტმა დაადასტურა, რომ მეიერსი რეაბილიტაციას მეორედ გადიოდა. 2011 წლის ნოემბერში საფრანგეთის სასამართლომ იგი 1000 ევროთი დააჯარიმა საზოგადოებრივი წესრიგის დარღვევისთვის.

2009 წელს ჯონათან რის მეიერსი პარიზში საფრანგეთის პოლიციამ დააკავა ნასვამ მდგომარეობაში აეროპორტის თანამშრომელზე თავდასხმისთვის.

2010 წელს მსგავსი ინციდენტი კვლავ გამეორდა. ამჯერად მან ჯონ კენედის საერთაშორისო აეროპორტში სიტყვიერი შეურაცხყოფა მიაყენა ჯერ პერსონალის თანამშრომელს, რომელიც ადგილის დაკავებისკენ მოუწოდებდა, შემდეგ კი ოფიციალურ პირს. ეს შემთხვევა დილის 7 საათზე მოხდა, თვითმფრინავის პირველი კლასის დარბაზში, რა დროსაც მას სავარაუდოდ არაყი ჰქონდა დალეული.

2007 წლის 20 ნოემბერს დედამისი მერსის საუნივერსიტეტო საავადმყოფოში მოულოდნელად გარდაიცვალა, 51 წლის ასაკში.

2016 წელს ჯონათანი მარა ლეინზე დაქორწინდა, რომელთანაც იმავე წლის დეკემბერში ვაჟი შეეძინა, სახელად უოლფ რის მეიერსი. 2017 წლის სექტემბერში ცნობილი გახდა, რომ ისინი მეორე ბავშვს ელოდებოდნენ, თუმცა მარას მუცელი მოეშალა.